Lav et referat af nedenstående tekst:

Tekst:
Coronasmitten har spredt sig i Aalborg i de seneste uger, og det får nu igen konsekvenser. Søndag krydsede Budolfi Sogn i det centrale Aalborg nemlig de tre grænser, der er fastsat for, hvornår et sogn skal lukke ned. I Budolfi Sogn er antallet af smittede per 100.000 indbyggere er nu 804, 58 er smittet de seneste syv dage og positivprocenten er nået op på 3,02. Den automatiske nedlukning betyder, at blandt andet skoler, indendørs kultur- og fritidsaktiviteter og fitnesscentre fra mandag den 31. maj automatisk er lukket ned. - Desværre må vi nu lukke endnu et sogn midlertidigt ned, selvom grænserne for sognenedlukninger blev hævet i fredags. Det er rigtig ærgerligt. Denne gang rammer det også uddannelser, foreninger og en lang række kulturinstitutioner, der ligger i området, og som netop var ved at åbne op for aktiviteter, siger Jan Nielsen, der er direktør i Ældre- og Handicapforvaltningen i Aalborg Kommune og står i spidsen for kommunens kriseberedskab, i en pressemeddelelse. I forvejen har Vor Frelsers Sogn i det vestlige Aalborg været lukket ned siden 24. maj. I Budolfi Sogn betyder sognenedlukningen, at en række skoler, kulturinstitutioner og fitnesscentre må lukke. Teater ærgrer sig En af de kulturinstitutioner, der må lukke ned i mindst en uge som følge af sognenedlukningen, er Aalborg Teater. Her ærgrer de sig over, at de nu må aflyse flere forestillinger, fordi teatret ligger i Budolfi Sogn. - Vi har gjort meget for at undgå, at det er på Aalborg Teater, man risikerer at blive smittet, så i det lys er det ret ærgerligt, at man lukker alt inden for sognegrænsen ned og ikke kan være mere nuancerede omkring det, siger pressechef Thomas Villefrance fra Aalborg Teater. Aalborg Teater har fået at vide, at de har mulighed for at søge dispensation, så de undgår nedlukningen, men det vides endnu ikke, om de får lov at holde åbent til trods for, at de ligger i det nedlukkede Budolfi Sogn. På billedet kan du se, hvilket område Budolfi Sogn strækker sig over:

Referat:
Skoler, kulturinstitutioner og fitnesscentre i Budolfi Sogn i det centrale Aalborg må lukke ned i mindst en uge.